Centrum voľného času, Kolomana Novackého 14, 971 01 Prievidza

Do druhého ročníka regionálnej výtvarnej súťaže **Keramika,** s tohtoročným podnázvom

**:“Keramická šálka a podšálka“,** poslalo svoje **práce 87 detí z 3 základných škôl, jednej špeciálnej školy a dvoch Centier voľného času.**

**Závery poroty**

Porota oceňuje samotné vyhlásenie tohto charakteru v čase pandémie, keď deťom neboli prístupné, inak bežne dostupné technické podmienky pre realizáciu keramických prác. To sa aj v určitej miere zákonite odzrkadlilo v zvládnutí prác, obzvlášť u detí, ktoré nemali s hlinou veľké skúsenosti.

Na druhej strane táto aktivita osobitne splnila jeden z jej základných cieľov, ktorým bola výtvarná terapia, keďže hlina je najvýznamnejší terapeutický materiál.

V jednotlivých kategóriách sa prirodzene v spôsobe modelovania, koordinácie pohybov odráža vek detí, ich spontaneita, kreativita alebo aj vedenie, ale na druhej strane aj poučenosť zo strany pedagóga.

A tu by sme znovu ocenili taký prístup pedagógov, v ktorom rešpektovali s cieľom istej technickej dokonalosti, neznásilňovali detskú kreativitu, ktorá nesie so sebou znaky aj určitých deformácií a má zároveň na druhej strane aj svoje čaro.

Porota, vzhľadom na vek a podmienky, v ktorých deti pracovali, zľavila z kritérií kladených na reálnu funkčnosť a úžitkovosť predmetov týchto detských prác. Hodnotila a oceňovala skôr to, ako vyhlásená téma motivovala výtvarnú fantáziu a kreativitu detí, keďže vo väčšine prípadov nebolo cieľom zhotovovanie reálne použiteľných predmetov.

Napriek tomu materiál a jeho spracovanie a tvarovanie sa stalo základom aj pre uplatnenie ich dekoratívneho cítenia.

Osobitne v ocenených prácach porotu zaujala určitá harmónia tvaru, modelácie a povrchovej finálnej výzdoby. Harmónia tvaru a citlivá farebnosť, viac monochromatická, menej kontrastná farebnosť, využívanie prírodných farieb, korešpondujúcich s hlinou.

Predseda poroty: Rastislav Haronik, výtvarník a keramikár, majster ľudovej umeleckej výroby

Členovia poroty: Mgr. Amália Lomnická, kurátorka výstav, Mgr. Zuzana Janišová, učiteľka

Prievidza 2.6.2021